Document ID: 32014R0400

PROVEDBENA UREDBA KOMISIJE (EU) br. 400/2014
оd 22. travnja 2014.
o koordiniranom višegodišnjem programu kontrole Unije za 2015., 2016. i 2017. kako bi se osigurala sukladnost s maksimalnim razinama ostataka pesticida i ocijenila izloženost potrošača ostacima pesticida u i na hrani biljnog i životinjskog podrijetla
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 29. stavak 2.,
budući da:
(1)
Uredbom Komisije (EZ) br. 1213/2008 (2) uspostavljen je prvi koordinirani višegodišnji program Zajednice koji obuhvaća godine 2009., 2010. i 2011. Taj se program nastavio u okviru uzastopnih uredbi Komisije. Posljednja je bila Uredba Komisije (EU) br. 788/2012 (3).
(2)
Glavne elemente u prehrani Unije čini trideset do četrdeset prehrambenih proizvoda. Budući da uporaba pesticida pokazuje znatne promjene u razdoblju od tri godine, potrebno je pratiti pesticide u tim prehrambenim proizvodima tijekom niza trogodišnjih razdoblja kako bi se mogla ocijeniti izloženost potrošača i primjena zakonodavstva Unije.
(3)
Na temelju binomne distribucije vjerojatnosti može se izračunati da ispitivanje 654 uzoraka omogućuje da se s pouzdanošću većom od 99 % otkrije uzorak koji sadržava ostatke pesticida iznad granične vrijednosti, pod pretpostavkom da najmanje 1 % proizvoda sadržava ostatke iznad te granice (4). Prikupljanje tih uzoraka potrebno je raspodijeliti među državama članicama prema broju stanovnika, a potrebno je najmanje 12 uzoraka po proizvodu i po godini.
(4)
Uzeti su u obzir analitički rezultati prethodnih programa službene kontrole Unije kako bi se osiguralo da je raspon pesticida obuhvaćenih programom kontrole za upotrebljavane pesticide reprezentativan.
(5)
Smjernice o „Analitičkoj kontroli kvalitete i postupcima vrednovanja za analizu ostataka pesticida u hrani i hrani za životinje” objavljene su na internetskim stranicama Komisije (5).
(6)
Ako definicija ostataka pesticida uključuje i druge aktivne tvari, metabolite, produkte razgradnje ili produkte reakcije, potrebno je o tim spojevima izvješćivati odvojeno ako su mjereni pojedinačno.
(7)
Države članice, Komisija i Europska agencija za sigurnost hrane dogovorile su provedbene mjere za podnošenje rezultata analize ostataka pesticida kao što je Standardni opis uzorka (Standard Sample Description - SSD) (6) (7) koje se odnose na dostavljanje podataka od strane država članica.
(8)
Za postupke uzorkovanja potrebno je primjenjivati Direktivu Komisije 2002/63/EZ (8) koja sadržava metode i postupke uzorkovanja koje je preporučila Komisija za Codex Alimentarius.
(9)
Potrebno je ocijeniti poštuju li se maksimalne razine ostataka u hrani za dojenčad propisane u članku 10. Direktive Komisije 2006/141/EZ o početnoj i prijelaznoj hrani za dojenčad (9) i članku 7. Direktive Komisije 2006/125/EZ o prerađenoj hrani na bazi žitarica i hrani za dojenčad i malu djecu (10), uzimajući u obzir samo definicije ostataka kako su utvrđene u Uredbi (EZ) br. 396/2005.
(10)
Kad je riječ o metodama za utvrđivanje jednog ostatka, države članice mogu ispunjavati svoje obveze analize korištenjem službenih laboratorija koji već imaju potrebne vrednovane metode.
(11)
Države članice trebale bi do 31. kolovoza svake godine dostaviti podatke za prethodnu kalendarsku godinu.
(12)
Kako bi se zbog preklapanja uzastopnih višegodišnjih programa izbjegle nejasnoće, potrebno je Uredbu (EU) br. 788/2012 staviti izvan snage radi pravne jasnoće. Međutim, trebala bi se i dalje primjenjivati na uzorke uzete 2013. i 2014.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Države članice tijekom 2015., 2016. i 2017. uzimaju i analiziraju uzorke za kombinacije pesticida/proizvoda kako je utvrđeno u Prilogu I.
Broj uzoraka svakog proizvoda, uključujući hranu za dojenčad i malu djecu, te proizvoda podrijetlom iz ekološkog uzgoja utvrđen je u Prilogu II.
Članak 2.
1. Serija koja će se uzorkovati odabire se nasumično.
Postupak uzorkovanja, uključujući broj jedinica, u skladu je s Direktivom 2002/63/EZ.
2. Svi uzorci, uključujući i uzorke hrane za dojenčad i malu djecu, analiziraju se na pesticide utvrđene u Prilogu I. u skladu s definicijama ostataka utvrđenima u Uredbi (EZ) br. 396/2005.
3. Kod hrane za dojenčad i malu djecu ocjenjuju se uzorci proizvoda koji su spremni za konzumaciju ili pripremljeni prema uputama proizvođača, uzimajući u obzir maksimalne razine ostataka utvrđene u direktivama 2006/125/EZ i 2006/141/EZ. Ako se takva hrana može konzumirati kao gotova ili kako je pripremljena, izvješćuje se o rezultatima za nepripremljene gotove proizvode.
Članak 3.
Države članice dostavljaju rezultate analize uzoraka ispitanih 2015., 2016. i 2017. do 31. kolovoza 2016. odnosno 2017. i 2018. Ti se rezultati dostavljaju u skladu sa Standardnim opisom uzorka (SSD).
Ako definicija ostataka pesticida uključuje više od jednog spoja (aktivna tvar, metabolit i/ili produkt razgradnje ili produkt reakcije), države članice izvješćuju o rezultatima analize u skladu s potpunom definicijom ostataka. Uz to, rezultati analiza koji su dio definicije ostataka podnose se odvojeno ako su mjereni pojedinačno.
Članak 4.
Uredba Komisije (EU) br. 788/2012 stavlja se izvan snage.
Međutim, i dalje se primjenjuje na uzorke ispitane 2013. i 2014.
Članak 5.
Ova Uredba stupa na snagu 1. siječnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. travnja 2014.

Labels: 0
17
19
6